Marilyn Waring

Marilyn Joy Waring (født 7. oktober 1952 i Ngaruawahia) er en newzealandsk professor i offentlig politikk, feminist, tidligere politiker og parlamentsmedlem for det konservative partiet, forkjemper for kvinners menneskerettigheter og miljøspørsmål, utviklingskonsulent og forfatter. Hun er kjent for å sette menneskerettigheter, miljøvern og rettferdighet i sammenheng, og er særlig kjent for sine bidrag til utviklingen av feministisk økonomi og grønn økonomi. Hun var medlem av New Zealands parlament fra 1975 til 1984 og var blant annet leder for finanskomiteen og medlem av utenrikskomiteen. Hun ble internasjonalt kjent i 1984 da hun utløste parlamentsvalget det året gjennom sin støtte til Labour-opposisjonens forslag om atomvåpenfri sone rundt New Zealand. Etter at hun forlot politikken skrev hun boken If Women Counted som kom i 1988 og tok en doktorgrad i politisk økonomi. I 2006 ble hun professor i offentlig politikk ved AUT University. Waring var styremedlem i sentralbanken i New Zealand fra 2005 til 2009 og har jobbet som ekspert for flere FN-organisasjoner. I 2021 ble hun utnevnt av Verdens helseorganisasjon som medlem av WHO Council on the Economics of Health For All. Hun har vært involvert i Association for Women's Rights in Development siden 1980-årene og var styremedlem til 2012. I 2019 ble hun dame companion i New Zealands fortjenstorden og fikk rett til å føre tiltaleformen dame foran sitt navn.

Parlamentsmedlem

Som medlem av det konservative New Zealand National Party ble hun i 1975 innvalgt i New Zealands parlamentet, der hun satt til 1984. Hun representerte valgkretsen Raglan og fra 1978 Waipa. I 1978 ble hun leder for finanskomiteen (Public Expenditure Committee), den mest innflytelsesrike komiteen i parlamentet. Hun var også medlem av utenrikskomiteen og nedrustningskomiteen. Waring utløste parlamentsvalget i New Zealand i 1984 gjennom at hun truet statsminister Robert Muldoon (også fra New Zealand National Party) med å stemme for opposisjonens forslag om atomvåpenfri sone rundt New Zealand. Muldoon uttalte at Warings «feminist anti-nuclear stance» ødela for hans mulighet til å regjere og skrev ut nyvalg, som han tapte. Forslaget om atomvåpenfri sone ble deretter vedtatt av David Langes nye sosialdemokratiske regjering.

Akademisk arbeid
I 1988 utgav Waring boken If Women Counted (oversatt til norsk av Mari Toft som Hvis kvinner fikk telle). Boken er en feministisk analyse av moderne økonomi, og argumenterer for at økonomifaget ikke tar hensyn til kvinners ubetalte arbeid eller verdien av natur. Waring kritiserer bruken av bruttonasjonalprodukt som surrogat for «fremskritt», og argumenterer for at økonomifaget driver frem beslutninger innen globalisering som ikke er bærekraftige.

Waring har vært professor i offentlig politikk ved Institute of Public Policy, Auckland University of Technology, siden 2006. Hun forsker på governance og offentlig politikk, politisk økonomi, kjønnsanalyse og menneskerettigheter.

Hun har vært fellow ved Harvard University og Rutgers University, og var styremedlem i sentralbanken i New Zealand fra 2005 til 2009. Hun har vært konsulent for blant annet FNs organisasjon for ernæring og landbruk, United Nations Development Fund for Women (som i 2010 ble en del av det nye FN-organet UN Women) og Ford Foundation, og er styremedlem i Association for Women's Rights in Development.

Film

Filmregissøren Terre Nash laget en dokumentar om Marilyn Waring i 1995, med tittelen Who's Counting? Marilyn Waring on Sex, Lies and Global Economics.

Utmerkelser

 Waring ble i 2008 utnevnt til companion i New Zealands fortjenstorden for «services to women and economics». I 2019 ble hun forfremmet til dame companion. Hun fikk dermed rett til å føre tiltaleformen dame foran sitt navn.
 Hun ble i 2011 utnevnt til æresdoktor ved Glasgow Caledonian University for sitt bidrag til forståelsen av kvinners menneskerettigheter.
 I 2012 ble hun innlemmet i Wireds Smart List over 50 people who will change the world.
 I 2019 ble hun oppført på BBCs liste 100 Women.

Bibliografi
 Waring, Marilyn. Women, Politics, and Power: Essays, Unwin Paperbacks-Port Nicholson Press (1984). Issues on women in Parliament, apartheid and New Zealand sport, Nuclear Free New Zealand. ISBN 0-86861-562-5
 Waring, Marilyn. If Women Counted: A New Feminist Economics, Harper & Row (1988), utgitt av Macmillan, Allen & Unwin og University of Toronto Press flere ganger under opprinnelig tittel og som Counting for Nothing. Utgitt på norsk av Cappelens Forlag i 1991 som Hvis kvinner fikk telle, oversatt av Mari Toft
 Waring, Marilyn. Three Masquerades: Essays on Equality, Work and Hu(man) Rights, Auckland: Auckland University Press with Bridget Williams Books (1996) ISBN 0-8020-8076-6. Three Masquerades includes references to Waring's years in Parliament, which she describes as "an experience of counterfeit equality". It also looks at her experiences with farming and with the development field, where she was "daily confronted with the travesty of excluding women's unpaid work from the policy-making process".
 Waring, Marilyn. In the Lifetime of a Goat: Writings 1984–2000, Bridget Williams Books (April, 2004) ISBN 1-877242-09-8
 Waring, Marilyn. 1 Way 2 C the World: Writings 1984–2006, University of Toronto Press (2011)

Referanser

Litteratur
 Margunn Bjørnholt og Ailsa McKay (red.). Counting on Marilyn Waring: New Advances in Feminist Economics. Demeter Press, 2014.

 Eksterne lenker 



Kategori:Newzealandske politikere
Kategori:Kvinnesaksforkjempere
Kategori:Personer fra Waikato Region
Kategori:Aktivister fra Oseania